
Text rozhodnutia
Súd: Krajský súd Košice Spisová značka: 7Sd/68/2014 Identifikačné číslo súdneho spisu: 7014201224 Dátum vydania rozhodnutia: 29. 04. 2015 Meno a priezvisko sudcu, VSÚ: JUDr. Jana Karady ECLI: ECLI:SK:KSKE:2015:7014201224.1 Uznesenie Krajský súd v Košiciach v právnej veci navrhovateľky: U.. W.. B. P., E.. XX.XX.XXXX, I. Z. XXX/X, XXX XX D., právne zast.: JUDr. Iveta Rajtáková, advokátka, so sídlom Štúrova 20, 042 83 Košice, proti odporkyni: Sociálna poisťovňa, ústredie, so sídlom Ul. 29. augusta č. 8-10, 813 63 Bratislava, v konaní o starobný dôchodok, takto r o z h o d o l : Konanie z a s t a v u j e. Navrhovateľke p r i z n á v a náhradu trov konania v sume 167,78 Eur, ktorú je odporkyňa povinná zaplatiť na účet právnej zástupkyne navrhovateľky v lehote do 3 dní od právoplatnosti uznesenia. o d ô v o d n e n i e : Opravným prostriedkom zo dňa 08.10.2014 sa navrhovateľka prostredníctvom svojej právnej zástupkyne domáhala preskúmania rozhodnutia odporkyne č. XXX XXX XXXX X zo dňa 28.08.2014, ktorým jej bol podľa ust. § 65 a § 82 zákona č. 461/2003 Z. z. o sociálnom poistení v znení neskorších predpisov od 19.03.2014 priznaný starobný dôchodok v sume 285,40 Eur mesačne. Z obsahu súdneho spisu súd zistil, že starobný dôchodok navrhovateľky bol zvýšený na základe dodatočného zhodnotenia obdobia zamestnania a hrubých zárobkov za obdobie od 15.01.1985 do 31.12.1985 u zamestnávateľa Drevovýroba Košice, namietaného v opravnom prostriedku navrhovateľky. Rozhodnutím č. XXX XXX XXXX X - I. zo dňa 26.11.2014 teda odporkyňa zvýšila starobný dôchodok navrhovateľky na sumu 295,00 Eur mesačne, čím jej opravnému prostriedku v plnom rozsahu vyhovela. V danej veci ide o konanie podľa tretej hlavy, piatej časti O.s.p. (§ 250l a nasl. - rozhodovanie o opravných prostriedkoch proti rozhodnutiam správnych orgánov). Podľa ust. § 250o O.s.p., ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Z dôvodu, že odporkyňa opravnému prostriedku navrhovateľky celkom vyhovela, súd v súlade s citovaným zákonným ustanovením konanie vo veci uznesením zastavil. O trovách konania súd rozhodol podľa ust. § 146 ods. 2 prvej vety O.s.p. v spojitosti s ust. § 246c ods. 1 prvá veta O.s.p., v zmysle ktorého ak niektorý z účastníkov zavinil, že konanie sa muselo zastaviť, je povinný uhradiť jeho trovy. Na základe vyššie uvedených skutočností súd priznal navrhovateľke právo na náhradu trov konania. Priznané trovy konania v zmysle vyhlášky Ministerstva spravodlivosti SR č. 655/2004 Z. z. o odmenách a náhradách advokátov za poskytovanie právnych služieb pozostávajú z trov právneho zastúpenia za 2 úkony právnej služby (prevzatie zastúpenia a podanie opravného prostriedku) vo výške 123,74 Eur (2 x 61,87 Eur), k čomu prináleží režijný paušál vo výške 16,08 Eur (2 x 8,04 Eur) a DPH vo výške 27,96 Eur, t. j. spolu 167,78 Eur. Trovy konania je odporkyňa povinná zaplatiť na účet právnej zástupkyne navrhovateľky vedený v Slovenskej sporiteľni, a.s. č.: IBAN: S., BIC: M., VS: XXXXXXX, a to v lehote 3 dní odo dňa právoplatnosti tohto uznesenia. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Košiciach (ust. § 374 ods. 4 O.s.p.), a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu odvolanie smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

